CELEX: E2020P0012
Language: ro
Date: 2020-08-28 00:00:00
Title: Acțiune introdusă la 28 august 2020 de Telenor ASA și de Telenor Norge AS împotriva Autorității AELS de Supraveghere (Cauza E-12/20) 2020/C 343/15

15.10.2020   
            
            
               RO
            
            
               Jurnalul Oficial al Uniunii Europene
            
            
               C 343/19
            
         
      Acțiune introdusă la 28 august 2020 de Telenor ASA și de Telenor Norge AS împotriva Autorității AELS de Supraveghere
      (Cauza E-12/20)
      (2020/C 343/15)
      La data de 28 august 2020, Telenor ASA și Telenor Norge AS, reprezentante de Siri Teigum, avocat, Advokatfirmaet Thommessen AS, Postboks 1484 Vika, 0116 Oslo, Norvegia, au introdus o acțiune împotriva Autorității AELS de Supraveghere la Curtea de Justiție a AELS.
      Reclamantele cer Curții de Justiție a AELS:
      
                  —
               
               
                  anularea integrală a Deciziei din 29 iunie 2020 în cauza nr. 71480 (Telenor);
               
            
                  —
               
               
                  cu titlu subsidiar, anularea parțială a deciziei, și anume în legătură cu două sau cu una dintre încălcările individuale contestate; și
               
            
                  —
               
               
                  cu titlu subsidiar, anularea parțială a deciziei în ceea ce privește prestatorii de servicii, pentru anii 2011 și 2012;
               
            
                  —
               
               
                  cu titlu subsidiar, anularea sau reducerea amenzilor aplicate reclamantelor în exercitarea competenței de fond a Curții; și
               
            
                  —
               
               
                  obligarea Autorității AELS de Supraveghere la plata costurilor și a cheltuielilor suportate de reclamante în cadrul prezentei proceduri.
               
            
         Situația de fapt și de drept și motivele invocate:
      
      
                  —
               
               
                  Telenor ASA este un operator mondial de telecomunicații care își oferă serviciile în țările nordice și în Asia. Telenor Norge AS, care își desfășoară activitatea pe piața norvegiană a serviciilor de telecomunicații, este filiala sa. Decizia estimează că Telenor ASA și Telenor Norge AS (denumite în continuare împreună „Telenor” sau „partea reclamantă”) sunt răspunzătoare în solidar pentru amenzile în cauză.
               
            
                  —
               
               
                  La 29 iunie 2020, Autoritatea AELS de Supraveghere a adoptat o decizie în cauza nr. 71480 (decizia), în care concluziona că Telenor a încălcat articolul 54 din Acordul privind SEE prin aplicarea unor tarife neechitabile care nu le permit operatorilor la fel de eficienți, care se bazează pe serviciile de acces cu ridicata și de inițiere a apelurilor în rețeaua publică de telefonie mobilă a Telenor din Norvegia, să reproducă serviciile mobile în bandă largă (mobile broadband - „MBB”) de sine-stătătoare furnizate de Telenor Norge AS clienților persoane fizice în Norvegia fără a suporta pierderi, inclusiv tarifele cu ridicata ale operatorilor naționali de servicii de roaming facturate Network Norway (NwN) în perioada 1 august 2008 - 31 august 2010, tarifele cu ridicata pentru operatori de rețele mobile virtuale facturate Ventelo în perioada 1 ianuarie 2008 - 30 noiembrie 2010 și tarifele cu ridicata pentru prestatorii de servicii facturate în perioada 1 ianuarie 2008 - 31 decembrie 2012.
               
            
                  —
               
               
                  Autoritatea AELS de Supraveghere a aplicat Telenor trei amenzi distincte în valoare de 32 562 000 EUR (în ceea ce privește NwN), 27 783 000 EUR (în ceea ce privește Ventelo) și, respectiv, 51 606 000 EUR (în ceea ce privește prestatorii de servicii), totalizând 111 951 000 EUR, și a obligat Telenor să pună capăt imediat acestor practici, dacă aceasta nu o făcuse deja. În plus, Autoritatea AELS de Supraveghere a obligat Telenor să se abțină în viitor de la repetarea unor astfel de comportamente și a oricărui comportament care ar avea același obiect sau efect sau un obiect sau efect echivalent.
               
            
                  —
               
               
                  Potrivit părții reclamante, decizia nu justifică constatarea unei încălcări a articolului 54 din Acordul privind SEE (a se vedea articolul 1).
               
            
                  —
               
               
                  Partea reclamantă afirmă că decizia se bazează încă de la început pe o definiție inedită și ilegală a pieței cu amănuntul, care nu este susținută de analiza sa. Aceasta consideră că Autoritatea AELS de Supraveghere își bazează în continuare în mod greșit evaluarea marjelor și analiza efectelor pe această piață excesiv de restrânsă. Prin urmare, aceasta nu a ținut seama de situația reală a concurenței pe piață. Cu toate acestea, atunci când Autoritatea AELS de Supraveghere a determinat valoarea amenzii, aceasta adoptat o abordare extinsă, luând în considerare sume importante din cifra de afaceri cu ridicata realizată în afara pieței respective și contabilizând de trei ori veniturile realizate de Telenor în aval. Partea reclamantă susține că acest lucru a dus la aplicarea unei amenzi total disproporționate și contrare propriilor orientări ale Autorității AELS de Supraveghere.